**VIZIUNE**

*Raul Constantinescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

VIZIUNE

Lunecos transparent invizibil aproape

ușor vag undind umbela meduzei –

dulce lină plutire prin ceruri de ape

palpită comori petalele buzei

în inima inimilor vis plăsmuire

cum ritmu-i trezește lumi de-nceputuri,

divin izvor irizării neasemuire

soarbe abisul diafanele scuturi

în dans fluorescent marea-nstelând

prin nouri de sepii lente glisează

cum văl după văl neantul din gând

val de-ntuneric înflorește-n amiază,

calmi ochi scapără curcubeie în transă

vietatea ascunsei fecundei tăceri:

himera mereu gonind ultima șansă

fior aprins vis palpită-n polipieri...